Michel Butor
Store norske leksikon,Språk og litteratur,Litteratur i verden,Europa,Frankrikes litteratur,Frankrikes nyere litteratur
Michel Butor var en fransk forfatter. Han er særlig kjent for sine første romaner, som innebar et radikalt brudd med den tradisjonelle romanformen og som gjorde ham til en ledende representant for den franske nyromanen: Passage de Milan (1954), L'Emploi du temps (1956), Modifikasjonen (originaltittel: La Modification, 1957) og Degrés (1960). I Mobile (1962) sprenger han romanformen fullstendig og tar typografiske virkemidler til hjelp. Man finner tilsvarende eksperimenter i de fleste av hans senere verker: Description de San Marco (1963), 6.810.000 litres d'eau par seconde (1965) og Intervalle (1973). Han anvendte ulike former for collage-teknikk i Vanité (1980) og Boomerang (1980).
Butor viste stor interesse for ulike kunstformer; blant annet skrev han librettoen til operaen Votre Faust (1962) med musikk av komponisten Henri Pousseur. Han var også sterkt opptatt av kulturuttrykk utenfor Europa. Som kritiker og essayist forente han ofte en avantgardistisk grunnholdning med en klar, pedagogisk uttrykksform. Dette ser man i blant annet Répertoire I–V (1960–82) og Essai sur les essais (1968). Utgivelser i norsk oversettelse La Modification (1957). Norsk oversettelse: Modifikasjonen (1992) Les mer i Store norske leksikon Frankrikes litteratur litteratur roman essay bok